SKRIFTLIG FORESPØRGSEL E-0117/03

af Salvador Garriga Polledo (PPE-DE) til Kommissionen

(28. januar 2003)

Om: Omgående foranstaltninger til stimulering af innovationen i EU's regioner

Det bliver vanskeligere og vanskeligere for EU at gøre sig til verdens førende økonomiske magt i 2010. Ud over de strukturelle problemer i EU såsom stor arbejdsløshed og lav produktivitet, hinker EU i foruroligende grad bagefter, for så vidt angår teknologisk innovation, hvilket forhindrer det i at være lige så konkurrencedygtig som eller mere end USA og Japan.

Det er derfor nødvendigt omgående at træffe foranstaltninger til at stimulere innovationen i EU's regioner, ikke blot i medlemsstaterne, men også i kandidatlandene, først og fremmest ved at opfylde aftalen fra Barcelona, hvor EU's ledere forpligtede sig til at afsætte 3 % af BNP til investeringer i forskning og udvikling.

Kan Kommissionen oplyse, hvilken strategi den foreslår for gennemførelse af kampagner, der kan motivere hele EU's økonomiske sektor til at gøre en ægte teknologisk innovationspolitik til en topprioritering for alle fællesskabsforanstaltninger?

Svar afgivet på Kommissionens vegne af Michel Barnier

(4. marts 2003)

EU's strukturfonde udgør de vigtigste finansielle instrumenter for fremme af innovation i regionerne. Via strukturfondene bidrager EU til at styrke konkurrenceevnen i overensstemmelse med målsætningerne fra Det Europæiske Råds møde i Lissabon i 2000. I den forbindelse skal en række generelle og specifikke aktioner fremhæves.

For det første er der i den nuværende programmeringsperiode, 2000-2006, afsat ca. 9 mia. EUR til at støtte forskning, teknologisk udvikling og innovation (FTUI), herunder forskningsprojekter på universiteter og forskningsinstitutter, teknologioverførsel, der omfatter ugunstigt stillede regioner, tilvejebringelse af FTUI-infrastrukturer og -udstyr, uddannelse af forskere, oprettelse af virksomhedsnetværk og -partnerskaber mellem små og mellemstore virksomheder (SMV) og udvikling af videnbasen. Ud af det samlede beløb anvendes over 6 mia. EUR til at støtte aktioner i de ugunstigt stillede regioner, der er støtteberettigede under strukturfondenes mål 1.

For det andet fremmer Kommissionen også aktivt regionale innovationsstrategier og aktionsplaner (RIS og RITTS) i mere end 100 regioner og hjælper regionale myndigheder med at oprette offentlige-private partnerskaber inden for dette område.

For det tredje finansierer Den Europæiske Fond for Regional Udvikling i øjeblikket regionale innovationsprogrammer. Disse omfatter aktioner inden for videnbaseret økonomi, der inddrager mere end 90 regioner for perioden 2001-2004 og mobiliserer næsten 300 mio. EUR i offentlige og private midler. Programmernes hovedmålsætning er at kortlægge nye muligheder for aktioner og politikker, der vil give regionerne mulighed for at øge fremtidige investeringer i FTUI. Derved vil de blive i stand til at sætte skub i deres økonomi og nå Lissabon-målene.

Ud over aktionerne under strukturfondene ydes der under rammeprogrammerne for forskning og teknologisk udvikling også støtte til forskningssamarbejde og netværk mellem forskere i forskellige medlemsstater og tredjelande. Under det sjette rammeprogram, der blev iværksat for nylig, og som har et budget på 17,5 mia. EUR for perioden 2002-2006, støttes oprettelsen af et europæisk forskningsrum, der skal fremme fri bevægelighed for viden, forskere og teknologi(1). Den regionale forskningsdimension er en vigtig del af projektet med det europæiske forskningsrum.

Inden udgangen af 2003 vil Kommissionen fremlægge nye forslag til regionalpolitikken i et udvidet Europa. Der vil blive taget hensyn til behovet for fortsat at forbedre den økonomiske konkurrenceevne. Kommissionen har i den anden situationsrapport om økonomisk og social samhørighed fremlagt nye data angående de regionale underskud i forhold til FTUI i regionerne, både i de nye og de eksisterende medlemsstater.

(1) Det europæiske forskningsrum: et nyt afsæt, KOM(2002) 565 endelig udg.